उत्तर प्रदेश में 24 घंटे में कोरोना के 7,016 नए मामले सामने आए, 76 और लोगों की मौत
उत्तर प्रदेश में पिछले 24 घंटे में कोरोना वायरस के अब तक एक दिन में सर्वाधिक 7,103 नये मामले सामने आये और इस तरह प्रदेश में संक्रमितों की संख्या बढ़कर 2,99,045 हो गयी।
लखनऊ। उत्तर प्रदेश में पिछले 24 घंटे में कोरोना वायरस के अब तक एक दिन में सर्वाधिक 7,103 नये मामले सामने आये और इस तरह प्रदेश में संक्रमितों की संख्या बढ़कर 2,99,045 हो गयी। राज्य में इस महामारी से 76 और मरीजों की मौत के साथ मृतकों की कुल संख्या 4,282 पहुंच गयी है। अपर मुख्य सचिव (स्वास्थ्य) अमित मोहन प्रसाद ने शुक्रवार (11 सितंबर) को बताया, 'प्रदेश में इस समय 67,321 मरीजों का इलाज चल रहा है जबकि 2,27,442 लोग ठीक हो चुके हैं। पिछले चौबीस घंटे में 76 रोगियों की मौत हुई है।' स्वास्थ्य विभाग द्वारा जारी बुलेटिन के मुताबिक पिछले 24 घंटे में कोरोना वायरस के 7,103 नये मामले सामने आये। यह एक दिन में सर्वाधिक नये मामले सामने आने का नया रिकार्ड है। इससे पहले प्रदेश में एक दिन में सर्वाधिक 7042 मामले बृहस्पतिवार (10 सितंबर) को सामने आये थे। बुलेटिन के मुताबिक इस महामारी से पिछले 24 घंटो में हुई मौतों में सर्वाधिक 16 लखनऊ में, कानपुर और प्रयागराज में सात-सात तथा गोरखपुर में चार रोगियों की मौत हुई है। कोविड-19 के नये मामलो में लखनऊ में 1181, कानपुर में 413, प्रयागराज में 341, गोरखपुर में 246, वाराणसी में 237, गाजियाबाद में 222, गौतमबुद्धनगर में 204 और मेरठ में 259 नये मामले आये है। इससे पहले अपर मुख्य सचिव (स्वास्थ्य) ने बताया 34,920 लोग घरों मे पृथक-वास (होम आइसोलेशन) में हैं। अब तक 1,44,147 होम आइसोलेशन में रह चुके हैं जिसमें से 1,09,227 लोग होम आइसोलेशन की अवधि पूर्ण कर स्वस्थ हो चुके हैं। प्रसाद ने बताया कि ई-संजीवनी के माध्यम से कल एक दिन 2153 लोगों ने चिकित्सीय परामर्श लिया है। अब तक कुल 70,409 लोग ई-संजीवनी के माध्यम से चिकित्सीय परामर्श प्राप्त कर चुके हैं।शुक्रवार को उत्तर प्रदेश के कारागार एवं लोक सेवा प्रबंधन राज्य मंत्री जय कुमार सिंह जैकी कोरोना वायरस से संक्रमित पाए गए हैं। संक्रमण की पुष्टि के बाद मंत्री ने खुद को घर में पृथक करने की जानकारी ट्वीट करके दी है। गौरतलब है कि अब तक उत्तर प्रदेश सरकार के एक दर्जन से अधिक मंत्री कोविड-19 से संक्रमित हो चुके हैं, इनमें से दो मंत्रियों कमल रानी वरुण और चेतन चौहान की मृत्यु भी हो चुकी है।